b'\n_START_ARTICLE_\nKerubin Tu\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nRojen je bil v premo\xc5\xbeni dru\xc5\xbeini. Leta 1896 je vstopil v fran\xc4\x8di\xc5\xa1kanski red in prevzel redovno ime Kerubin, noviciat je napravil na Trsatu, gimnazijo pa kon\xc4\x8dal na Kostanjevici pri Novi Gorici. V gori\xc5\xa1kem osrednjem semeni\xc5\xa1\xc4\x8du je \xc5\xa1tudiral bogoslovje, po koncu je 5. oktobra 1900 prejel ma\xc5\xa1ni\xc5\xa1ko posve\xc4\x8denje. Eno leto je nato \xc5\xa1tudiral \xc5\xa1e v Rimu. V letih 1903\xe2\x80\x931909 je bil rektor bogoslovja v Kamniku, nato pa na Brezjah pridigar in spovednik. Od leta 1911 do za\xc4\x8detka druge svetovne vojne je kot \xc5\xbeupnik slu\xc5\xbeboval v Nazarjah v Zgornji Savinjski dolini. Tam je bil zelo dejaven, bil je navzo\xc4\x8d pri otvoritvi novega gasilskega doma v Nazarjah leta 1924. _NEWLINE_21. aprila 1941, po nem\xc5\xa1ki zasedbi \xc5\xa0tajerske, je nem\xc5\xa1ki oficir naznanil, da bodo naslednji dan odpeljali vse duhovnike. To se je res zgodilo, odpeljani so bili v kapucinski samostan v Celje. Zaradi bolehnosti je bil Tu\xc5\xa1ek preme\xc5\xa1\xc4\x8den najprej v bolni\xc5\xa1nico, nato pa se je vrnil v Nazarje, kjer je stanoval v \xc5\xbdlabru pri dru\xc5\xbeini Breznikovih. V tem \xc4\x8dasu so do njega po zakramente prihajali ljudje tudi od dale\xc4\x8d, saj je bil edini duhovnik dale\xc4\x8d naokoli. Po ovadbi je bil 10. septembra 1942 spet odpeljan v zapor v Celje, nato pa v Maribor. Od tam je bil prepeljan na grad Borl pri Ptuju, kjer je tako oslabel, da so ga prepeljali v ptujsko bolni\xc5\xa1nico. 30. oktobra je bil spet vrnjen v Nazarje. 17. januarja 1943 so ga po pogrebu aretirali gestapovci in ga odpeljali na Re\xc4\x8dico ob Savinji, od tam pa v Maribor. 28. ali 29. januarja je bil prepeljan v Dachau, kjer je bil vpisan pod \xc5\xa1tevilko 43041. Dodeljen je bil v 28. blok, kjer so bili sicer poljski duhovniki. \xc5\xbde tako oslabel je zbolel za drisko in bil preme\xc5\xa1\xc4\x8den v bolni\xc5\xa1nico, nato pa je \xc4\x8dez nekaj dni, 14. maja, umrl. Upepeljen je bil 18. maja.'